รัฐบาลไทย-ข่าวทำเนียบรัฐบาล-สถานประกอบการ SMEs ปลื้ม รัฐจ่ายงวดแรกร่วม 2 แสนราย ยอดเงินกว่า 8 พันล้านบาท
วันศุกร์ที่ 3 ธันวาคม 2564
สถานประกอบการ SMEs ปลื้ม รัฐจ่ายงวดแรกร่วม 2 แสนราย ยอดเงินกว่า 8 พันล้านบาท
รมว.แรงงาน ยืนยันโครงการ SMEs รุ่ง จ้างงานคนไทยเพิ่มแล้ว 1 หมื่น 9 พันราย ด้านกกจ.ชวนนายจ้าง/สถานประกอบการที่พลาดร่วมโครงการฯรอบแรก ลงทะเบียนรอบ 2 ก่อนวันที่ 20 ธ.ค. 64
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า โครงการส่งเสริมและรักษาระดับการจ้างงานในธุรกิจ SMEs โดยกรมการจัดหางาน กระทรวงแรงงาน มีกําหนดจ่ายเงินอุดหนุนงวดแรก ในวันที่ 30 พ.ย. 64 และวันที่ 2 ธ.ค. 64 ที่ผ่านมา ซึ่งกรมการจัดหางานได้จ่ายเงินอุดหนุนแก่นายจ้าง สถานประกอบการ จํานวน 197,899 ราย ที่มีลูกจ้างสัญชาติไทย 2,803,472 คน เป็นยอดเงินอุดหนุนทั้งสิ้น 8,410,416,000 บาท (แปดพันสี่ร้อยสิบล้านสี่แสนหนึ่งหมื่นหกพันบาท) ซึ่งหากนายจ้างรักษาระดับการจ้างงานไม่ต่ํากว่าร้อยละ 95 ในระหว่างเข้าร่วมโครงการฯ จะได้รับเงินอุดหนุนในเดือนธันวาคม 64 และเดือนมกราคม 65 รวมทั้งสิ้น 3 เดือน ช่วงระยะเวลาจากเดือนต.ค. 64 – พ.ย. 64 (1 เดือน) มีการจ้างงานคนไทยเพิ่มขึ้น 19,090 คน แบ่งเป็นกิจการขนาดเล็ก (ลูกจ้าง 1 - 50 คน) จ้างงานลูกจ้างสัญชาติไทยเพิ่มขึ้น 15,251 คน และกิจการขนาดกลาง (ลูกจ้าง 51 - 200 คน) จ้างงานลูกจ้างสัญชาติไทยเพิ่มขึ้น 3,839 คน โดยประเภทกิจการที่มีการจ้างงานลูกจ้างสัญชาติไทยเพิ่ม 5 อันดับแรก ได้แก่ ประเภทกิจการโรงแรมรีสอร์ท ประเภทกิจการบริการทําความสะอาด ประเภทกิจการรักษาความปลอดภัย ประเภทกิจการบริการด้านอาหารในภัตตาคารร้านอาหาร และประเภทกิจการร้านสะดวกซื้อมินิมาร์ท ซึ่งหากนายจ้างมีการจ้างงานเพิ่มขึ้นจากยอดการจ้างงาน ณ วันที่ 16 พฤศจิกายน 2564 จะได้รับเงินอุดหนุนเพิ่มตามจํานวนการจ้างงานจริงไม่เกินร้อยละ 5 ของจํานวนลูกจ้างสัญชาติไทยทั้งหมดที่เป็นกลุ่มเป้าหมายของโครงการ (201,647 ราย) โดยให้สิทธิลูกจ้าง 1 รายต่อ 1 นายจ้าง หากใครลงทะเบียนเข้าร่วมโครงการก่อนจะได้รับสิทธิก่อน จนครบตามจํานวน 2 เดือน เดือนละไม่เกิน 201,647 ราย ทั้งนี้ นายจ้างจะต้องนําส่งข้อมูลเงินสมทบผ่านระบบ e-Service ของสํานักงานประกันสังคม ภายในวันที่ 15 ธ.ค. 64 และจ่ายค่าจ้างไม่ต่ํากว่าอัตราค่าจ้างขั้นต่ําของแต่ละจังหวัดตามประกาศคณะกรรมการค่าจ้างฯ จึงจะมีสิทธิรับเงินอุดหนุนจากรัฐบาล
“พล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ท่านห่วงใยธุรกิจในกลุ่ม SMEs อย่างยิ่ง สถานการณ์การแพร่ระบาดของโรคโควิดในช่วงที่ผ่านมา ธุรกิจ SMEs ได้รับผลกระทบอย่างมาก จําเป็นต้องช่วยเหลือประคับประคอง เพื่อให้ ธุรกิจ SMEs กลับมาแข็งแรงประสบผลสําเร็จ ดั่งในอดีตที่ก่อนมีโรคโควิด ซึ่งโครงการช่วย SMEs ตอบโจทย์ในเรื่องนี้” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า สําหรับสถานประกอบการที่ได้รับสิทธิในรอบที่ 1 และยังไม่ได้รับเงิน มีจํานวน 1,263 ราย เป็นเงินอุดหนุนถึง 44,229,000 บาท ท่านสามารถติดต่อที่สํานักงานจัดหางานจังหวัด สํานักงานจัดหางานกรุงเทพมหานครพื้นที่ 1 – 10 ซึ่งเป็นที่ตั้งของสถานที่ทํางานเพื่อปรับปรุงข้อมูล หรือแนบรายละเอียดเพิ่มเติม โดยสาเหตุที่ทําให้การโอนเงินไม่สําเร็จ มีดังนี้ บัญชีไม่มีการเคลื่อนไหวเกิน 6 เดือน บัญชีปิดแล้ว บัญชีติดเงื่อนไขในการโอนเงินเข้า บัญชีเงินฝากแบบพิเศษไม่สามารถรับเงินจากการโอนได้ บัญชีเงินฝากแบบประจําไม่สามารถรับเงินจากการโอนได้ บัญชีตั้งเงื่อนไขจํานวนเงินในบัญชีต้องไม่เกิน 1,000 บาท ซึ่งสาเหตุต่าง ๆ เหล่านี้นายจ้าง สถานประกอบการต้องติดต่อธนาคารสาขาที่เปิดบัญชีเพื่อตรวจสอบ แก้ไข และหมายเลขบัญชีไม่ถูกต้อง
นายไพโรจน์ กล่าวต่อไปว่า สําหรับนายจ้างภาคเอกชนที่อยู่ในระบบประกันสังคม (ฐานทะเบียนข้อมูลประกันสังคม มาตรา 33 สถานะ Active) ที่มีลูกจ้างรวมทุกสาขาไม่เกิน 200 คน ณ วันที่ 16 ต.ค. 64 และยังไม่ได้ลงทะเบียนร่วมโครงการในระยะแรก ขณะนี้กรมการจัดหางานยังเปิดให้นายจ้าง/สถานประกอบการ ลงทะเบียนร่วมโครงการฯ ระยะที่ 2 ผ่านระบบออนไลน์ที่เว็บไซต์ ส่งเสริมการจ้างงานเอสเอ็มอี.doe.go.th ตั้งแต่วันที่ 23 พ.ย. – 20 ธ.ค. 64 สําหรับนายจ้างที่ลงทะเบียนในรอบที่ 2 จะรับเงินอุดหนุนจากรัฐบาลในอัตรา 3,000 บาท เป็นระยะเวลา 2 เดือน คือ เดือนธ.ค. 64 และเดือนม.ค. 65 โดยมีเงื่อนไขการจ่ายเงินอุดหนุนเช่นเดียวกับนายจ้างที่ลงทะเบียนรอบแรก ในกรณีที่นายจ้างไม่สามารถลงทะเบียนร่วมโครงการฯผ่านระบบด้วยตนเอง สามารถนําเอกสารซึ่งประกอบด้วย หนังสือมอบอํานาจติดอากรแสตมป์ 30 บาท สําเนาบัตรประจําตัวประชาชนผู้มอบอํานาจและผู้รับมอบอํานาจ สําเนาหน้าสมุดบัญชีธนาคาร (กรณีใช้บัญชีกระแสรายวัน ให้ใช้สมุดหน้าเช็คที่มีชื่อนายจ้างและเลขบัญชี) และสําเนาหนังสือรับรองการจะทะเบียนนิติบุคคล หรือสําเนาบัตรประจําตัวประชาชน (นายจ้างบุคคลธรรมดา) โดยลงลายมือชื่อรับรองสําเนาถูกต้องทุกฉบับ ติดต่อที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 – 10 เพื่อให้เจ้าหน้าที่ดําเนินการให้ หรือหากต้องการสอบถามข้อมูลเพิ่มเติมให้ติดต่อได้ที่ สายด่วนกระทรวงแรงงาน โทร. 1506 กด 2 หรือสายด่วนกรมการจัดหางาน โทร. 1694